浮雲宮
作者：宣宗皇帝李忱
朝代：唐

paragraphs: 道人西蜀來，自謂八萬歲。
愛此華林幽，穴居聊避世。
真風度萬劫，神仙邈相繼。
靈岫摩天空，鳥道入雲際。
石罅紫苔封，泉泓墨龍憇。
碧桃花未開，白鹿跡已逝。
春風撼山館，急雪舞林底。
滌除衣上塵，刮盡眼中瞖。
何當贈刀圭，豈復便俗吏。
吾不學李寬，盜名職嘲戲。
（見影印文淵閣《四庫全書》本《江西通志》卷一四七、同治十二年刊蕭浚蘭纂《瑞州府志》卷二一。
）。